ועדת החינוך, התרבות והספורט, כנסת 16, פרוטוקול מספר 435, 2005-04-10 12:00

מל פולישוק-בלוך: שלום, אני פותחת את ישיבת הוועדה.

מל פולישוק-בלוך: אני הייתי שמחה אם מישהו ממשרד החינוך יכול יהיה לדווח לנו מה עלה בגורלה של אותה ועדה בין משרדית שהיתה אמורה להביא חלופה.

מל פולישוק-בלוך: אני מבינה שאין אף אחד ממשרד החינוך שיכול לענות לי על כך.

מל פולישוק-בלוך: אני רוצה להפנות משרד לשרת החינוך, שבו נכתוב שאני לא מבינה איך ייתכן שלמשרד החינוך אין עניין בישיבה שעוסקת בתשלומי הורים.

מל פולישוק-בלוך: אם הגעתי בי דעה מוקדמת לישיבה הזו, אז אולי דעתי המוקדמת תהיה שאנחנו צריכים להפסיק לגמרי את תשלומי ההורים ושמשרד החינוך יפתור את הבעיה.

מל פולישוק-בלוך: אנחנו רואים בחומרה יתרה את העובדה שאין כאן אף נציג ממשרד החינוך.

מל פולישוק-בלוך: אנחנו נקיים את הדיון ונעביר את המסקנות שלנו לאנשי משרד החינוך, לשרה ולכל מי שצריך.

יולי תמיר: העניין הזה של תשלומי הורים נגרר לאורך כל הדרך מבלי שתהיה החלטה עקרונית.

יולי תמיר: זה מסוג המקרים שאנחנו אפילו לא מקבלים מעקב מסודר.

יולי תמיר: אני לא פעם ביקשתי ממשרד החינוך לקבל מידע מסודר על איפה משלמים, ובעיקר על מה.

יולי תמיר: לצערי, המשרד לא עוקב אחרי הדברים ואין לו מושג מה קורה בשטח.

יולי תמיר: זה נהיה שטח הפקר.

יולי תמיר: אני חושבת, שדו"ח מאוד יחמיר את המצב, כי הוא קובע שאין תשלומי הורים בכלל ולא אומר מה יהיה התחליף לתשלומי הורים.

יולי תמיר: הוא אומר שהחינוך יהיה חינוך ציבורי, משקורות המימון שלו יהיו משרד החינוך והרשויות המקומיות.

יולי תמיר: הוא מוציא את תשלומי ההורים מכלל התקצוב של מערכת החינוך.

יולי תמיר: בספר התקציב, כפי שפרסם דברת, אין מקום לתשלומי הורים.

מל פולישוק-בלוך: אני רוצה לפתוח ולומר, שמגיעות אלי פניות רבות בנושא משני כיוונים סותרים.

מל פולישוק-בלוך: יש קבוצה לא מבוטלת של הורים ועובדי הוראה שאומרים שמה שהחלטנו בשנה שעברה אינו ישים, פוגע וראוי שהוא יעבור מן העולם.

מל פולישוק-בלוך: הם מבקשים שניתן להם את האפשרות לגבות יותר מההורים.

מל פולישוק-בלוך: זאת גישה אחת מתוך מגמה שהורה שרוצה לתת יותר לילדים שלו, צריך שתהיה לו את האפשרות לעשות זאת.

מל פולישוק-בלוך: זאת גישה שאי אפשר לפסול אותה ואי אפשר להתעלם ממנה.

מל פולישוק-בלוך: תמיד עומד מול עני אותו מנהל מדימונה שפגשתי באחד הכנסים של המנהלים, והא אמר לי שהוא מצליח לגבות בקושי 20% מהתשלומים בגלל המצב הסוציו-אקונומי הקשה.

מל פולישוק-בלוך: הגישה השנייה אומרת שאנחנו לא יכולים להגדיל את הפערים בין אלה שיש להם ובין אלה שאין להם.

מל פולישוק-בלוך: אם אנחנו נאפשר לאלה שיש להם, גבייה גבוהה יותר, אז אנחנו נגדיל את הפערים בחרבה הישראלית.

מל פולישוק-בלוך: החלופה היחידה שאפשרית, היא שמשרד החינוך ידאג לנושא הזה.

מל פולישוק-בלוך: משרד החינוך הוא בעצם הממשלה.

מל פולישוק-בלוך: לא בכדי ערכתי את הישיבה הזו לאחר שקיימנו דיונים על החינוך הבלתי פורמלי, על החינוך לידיעת הארץ ועל כל הנושא של טיולים בבתי הספר.

מל פולישוק-בלוך: מתוך ראייה שזהו חלק חשוב ממערכת החינוך, חלק חשוב של תוכנית הלימודים, לא ייתכן שידרשו שמישהו אחר יממן אותו וזה בגלל שיש לו כותרת של טיול.

מל פולישוק-בלוך: העניין הזה צריך להיפסק.

מל פולישוק-בלוך: עם כל המצוקה של שעות הלימודים, כפי ששמענו בישיבה הראשונה הבוקר, כאשר דיברנו על מקצוע הגיאוגרפיה, צריך להשקיע פחות בשעות פרונטליות בכיתה ולהעביר כסף לנושאים האלה.

מל פולישוק-בלוך: צריך ליצור איזון אחר של אותו תקציב ענק של 25 מיליארד שקלים.

מל פולישוק-בלוך: אם משרד החינוך יסתכל על התקציב שיש לו בצורה מהותית אחרת, יחשוב על האיזון בין החינוך הפורמלי לחינוך הבלתי פורמלי ויבין שחלק מהחינוך זו גם יציאה החוצה לשטח, לא תהיה בעיה, לא יהיה מושג כזה של תשלומי הורים.

מל פולישוק-בלוך: עיקר הסכום מוקצה לנסיעות.

מל פולישוק-בלוך: בכל הנוגע לנושא של התרבות, מדובר בכסף קטן יחסית.

מל פולישוק-בלוך: בתקציב הנוכחי שאנחנו העברנו סכום של 700,000,000 לפי השקפת עולמנו, אני התעקשתי ש-30,000,000 שקלים יועברו לסל תרבות של תלמידים.

מל פולישוק-בלוך: זה כבר הוחלט ועכשיו צריך לדאוג שזה גם ייושם.

מל פולישוק-בלוך: זה כולל יציאה למוזיאונים.

רפי מיארה: האם זה ילך לבתי הספר?

מל פולישוק-בלוך: זה ילך לתלמידים עצמם.

מל פולישוק-בלוך: סל תרבות שמופעל על ידי המתנ"ס, סל תרבות ארצי, במסגרת תוכנית יוצאת מן הכלל ומקצועית, מתוקצב היום בסכום מגוחך של 10,000,000 שקלים.

מל פולישוק-בלוך: בתקציב הזה אנחנו מגדילים זאת ל-40,000,000 שקלים.

מל פולישוק-בלוך: זה הבדל משמעותי.

מל פולישוק-בלוך: זה יחסוך מאותם תשלומי הורים עליהם אנחנו מדברים.

מל פולישוק-בלוך: עדיין, חסר לנו הרבה מאוד כסף, בעיקר לנושא של הטיולים.

יולי תמיר: תשלומי הורים לא מיועדים רק לטיולים, אלא גם לשיעורי העשרה.

מל פולישוק-בלוך: זה סיפור אחר.

מל פולישוק-בלוך: זה במסגרת תל"ן.

מל פולישוק-בלוך: יש כמה סוגים של תשלומים, תשלומים מתוך רצון ותשלומי חובה.

מל פולישוק-בלוך: תשלומי חובה הוא רק הביטוח.

מל פולישוק-בלוך: אנחנו היום מתייחסים בעיקר לטיולים, לסל תרבות ומסיבות בית ספריות, שהיא גם חשובה מאוד.

מל פולישוק-בלוך: אלה שלושת המרכיבים העיקריים שבונים את אותם תשלומי הורים.

מל פולישוק-בלוך: מעבר לזה יש את בתל"ן.

מל פולישוק-בלוך: את זה דו"ח דברת יכסה, כי אם יהיה יום לימודים יותר ארוך לא יצטרכו את התל"ן.

מל פולישוק-בלוך: הנושא של תשלומי הורים לטיולים, לסל תרבות ומסיבות בית ספריות או פעילויות בית ספריות, לא נפתר על ידי דו"ח דברת.

מל פולישוק-בלוך: אין שום מקור תקציבי אחר לזה.

מל פולישוק-בלוך: זה צריך להיות חלק ממערכת החינוך ומשרד החינוך צריך לממן את זה.

יצחק קדמן: היום אנחנו נמצאים במצב שבו אל ניצבנו בשנים הקומות.

יצחק קדמן: הכנסת הורידה מסדר היום הצעת חוק של חה"כ אילן שלגי, שהיה יו"ר הוועדה הקודם, שבאה לתקן את העניין הזה ולשים קץ לתשלומי הורים.

יצחק קדמן: לצערי, גם השרה וגם סגן השרה הצביעו נגד הצעת החוק הזו, למרות שהשרה הודיעה בעבר, גם בכתב, שהיא תומכת בביטול תשלומי הורים.

יצחק קדמן: גברתי היו"ר, יש פתרון לעניין הזה, פתרון שלא יעלה כסף למדינת ישראל ולתקציב המדינה.

יצחק קדמן: הפתרון הזה מצוי בהמלצות ועדת לנגרמן.

מל פולישוק-בלוך: אנחנו מכירים את זה, זו תוספת מיסוי והאוצר מתנגד לזה.

יצחק קדמן: האם כאשר המורה משלם היום לילדים שלו בבית הספר, זה לא מיסוי?

יצחק קדמן: זה גם מיסוי, אלא שזה מיסוי פרוגרסיבי יותר שמתחלק בין כלל האוכלוסייה ולא רק על הורים שיש להם ילדים בבית הספר.

יצחק קדמן: המס הנוכחי הוא מס לכל דבר.

יצחק קדמן: הוא מס רגרסיבי.

יצחק קדמן: מי שיש לו 3 ילדים משלם יותר מאשר מי שיש לו ילד אחד או ממי שאין לו ילדים בכלל או שיש לו ילדים בוגרים.

יצחק קדמן: לעניין הזה יש פתרון שמשרד האוצר מטרפד.

יצחק קדמן: עם כל הכבוד לתרומות כאלה ואחרות של 30,000,000 שקלים, זה לא ייתן מענה לבתי הספר.

יצחק קדמן: בעניין הזה אני מזדהה לחלוטין עם המנהלים ובתי הספר.

יצחק קדמן: אני רק מתפלא שהם מכנים לשמש גזברים עבור משרד החינוך, לפעילות שהיא חלק אינטגרלי ממערכת החינוך שמדינת ישראל היתה צריכה לממן אותה בעזרת גבייה מכלל האזרחים.

מל פולישוק-בלוך: אני רוצה לשאול אותך ואת חה"כ תמיר שאלה.

מל פולישוק-בלוך: בשנה שעברה כאשר דיברנו על זה, באו חברים מסוימים ואמרו שלא נאשר בכלל תשלומי הורים, וזה יחייב את מערכת החינוך, את הממשלה לעשות מעשה לכאן או לכאן.

מל פולישוק-בלוך: יכול להיות שיגידו שאין יותר טיולים ופעילויות בית ספריות שלא ממומנות, כך ששוקט השבורה הזו תבנה לנו שוקט אחרת.

מל פולישוק-בלוך: אני אגיש שוב את הצעת החוק הזו מיד שנחזור לעבודה, אבל זה לא מה שישנה כי גם הצעת החוק שאני אגיש לא תעבור.

מל פולישוק-בלוך: אם זה לא יבוא מתוך אישור הממשלה, זה לא יעבור.

מל פולישוק-בלוך: גם אם נצליח בצורה כזו או אחרת להעביר זאת במליאה ונניח שכל חברי הכנסת יתאחדו מול הרעיון הגדול הזה, הממשלה תטרפד את זה בתקצוב.

מל פולישוק-בלוך: משרד האוצר כרגע לא רואה את זה כפי שאנחנו רואים את זה, כמס נוסף רגרסיבי, אלא אומר שמי רוצה קונה.

מל פולישוק-בלוך: לעומת זאת, תוספת מיסוי לביטוח לאומי, זה כבר מס.

מל פולישוק-בלוך: זו מדיניות של בת יענה, אבל זה מה שקורה לנו מבחינה עובדתית.

מל פולישוק-בלוך: אני לא אומרת שצריך להרים ידיים, אלא שצריך להמשיך ולהילחם בכיוון הזה.

מל פולישוק-בלוך: יחד עם זה, צריכים לעשות מעשה חריג.

יצחק קדמן: אם את מגישה מחדש את הצעת החוק, יש לי הצעה קטנה בשבילך.

יצחק קדמן: שרת החינוך, כאשר היא נימקה מדוע היא מתנגדת, הודיעה שהיא לא מתנגדת לעקרון, אבל כיוון שהמציע לא כתב בהצעת החוק שלו מאיפה יבוא המימון, היא חוששת שאת העיקרון יקבלו ואחר כך יקצצו מתקציב משרד החינוך.

יצחק קדמן: אני מציעה לבחון אותם עכשיו ברצינות, ולהוסיף גם את מקור המימון בדרך שהוצעה על ידי ועדת לנגרמן.

יצחק קדמן: אז ייגמרו לשרת החינוך הנימוקים או התירוצים להתנגדות שלה לחוק.

יולי תמיר: מהו הגובה של התוספת לביטוח לאומי?

יצחק קדמן: בחישוב שנעשה בשעתו, דובר על 4 פרומיל, פחות מחצי אחוז.

יצחק קדמן: אני רוצה להזכיר שהיו גם תקדימים לעניין הזה.

יצחק קדמן: מסכות המגן של מלחמת המפרץ הראשונה מומנו בדרך הזו.

יצחק קדמן: לעניין הזה יש גם תקדימים ולכן ועדת לנגרמן המליצה על הדרך הזו.

יצחק קדמן: כמי שכבר 13 שנה אומר את אותו דבר, בכל שנה מחדש, שאם לא יביאו את הדברים עד משבר שום דבר לא יקרה.

יצחק קדמן: כל שנה אנחנו חוזרים לאותו סיפרו.

יצחק קדמן: ועדת דברת כתבה שתשלומי הורים הם הגורם מספר אחת להעמקת פערים במערכת החינוך.

יצחק קדמן: זה נכון משתי סיבות.

יצחק קדמן: זה מעמיק פערים בין בתי ספר.

יצחק קדמן: את הזכרת את דימונה, ואני אזכרי את קריית מלאכי.

יצחק קדמן: ממי יגבו שם את התשלומים, מאיזה הורים?

יצחק קדמן: מה שקורה הוא שבבית הספר שבו ההורים הם בעלי יכולת, יש מזגנים, טיולים ופעילויות תרבות, ובבית הספר שבו להורים אין יכולת התלמידים לא מקבלים את כל הדברים האלה.

יצחק קדמן: גם בתוך אותו בית ספר נוצרים פערים בין מי שיש לו ובין מי שאין לו.

יצחק קדמן: כל הזמן אומרים לי שיש קרן מלגות, אבל קרן המלגות של משרד החינוך היא אחד הדברים הכי מסתוריים שיש.

יצחק קדמן: אני ביקשתי ממשרד החינוך לפרסם ברבים איך פונים לוועדת מלגות, ואמרו לי לא.

יצחק קדמן: אני ביקשתי לפרסם כמה כסף יש שם, ואמרו לי לא.

יצחק קדמן: זו ועדה מסתורית.

יצחק קדמן: אני גיליתי שיש שם 18,000 שקלים, סכום שלא מגיע לאפס קצהו של מספר התלמידים שזקוקים למימון.

יצחק קדמן: אומרים לי שלא קורה כלום ואין אף תלמיד שנשאר בבית.

יצחק קדמן: רק לפני כמה חודשים תלמידה בכיתה א' הורדה מאוטובוס בבית ספר בבאר שבע בגלל שההורים שלה חייבים כסף.

יצחק קדמן: מי שלא מאמין לי, אני יכול להקריא את התשובה שאני קיבלתי מאמירה חיים מנהלת המחוז.

יצחק קדמן: היא כותבת לי, "הבהרנו למנהלת את חומרת המעשה והיא התנצלה בפני הילדה על עגמת הנפש שנגרמה לה.

יצחק קדמן: מנהלת בית הספר זומנה לברור והוסברה לה עמדתנו".

יצחק קדמן: אם מורידים ילדה בוכה אחת מהאוטובוס לעיני חבריה, כל הטיול לא שווה.

יצחק קדמן: זה לא המקרה היחיד.

יצחק קדמן: היו מקרים נוספים.

יצחק קדמן: הגרועים ביותר אלה בתי הספר הממלכתיים-דתיים.

יצחק קדמן: שם הם עושים מה שהם רוצים.

יצחק קדמן: בתי ספר בירושלים גובים עבור שכר לימוד אלפי שקלים, ומי שלא יכול לשלם מעכבים לו את קבלת תעודת הבגרות שלו.

יצחק קדמן: נערה מבית הספר אורט בבת ים היתה חייבת כסף בעבור תרומות לנשי אורט.

יצחק קדמן: בבתי הספר של אורט גובים תרומה לנשות אורט.

יצחק קדמן: למה תלמידים צריכים לממן את ארגון נשי אורט?

יצחק קדמן: ההורים לא שילמו עבור זה, התלמידה קיבלה הודעה שהיא עברה בגרות והיא מוזמנת לקבל את התעודה בשני תנאים, להביא 3 שקלים עבור ביול התעודה, למרות שמשרד החינוך הוציא חוזר לפיו אסור לגבות כסף עבור בולים, ולשלם את החוב של הוריה.

יצחק קדמן: אותו סיפור היה לנערה משכונת מצוקה בירושלים שלומדת בבית ספר אבלינה דה רוטשילד.

יצחק קדמן: נאמר לה כי היא תוכל לקבל את תעודת הבגרות לאחר שתשלם את חובה בסך 2,940 שקלים.

יצחק קדמן: אנחנו טלפנו למנהל המחוז והוא אמר שהוא נתן הוראה לבית הספר לתת לה את תעודת הבגרות.

יצחק קדמן: היא הגיעה למזכירות בית הספר, והם שלחו אותה הביתה ואמרו לה שלא מעניין אותם דעתו של מנהל המחוז.

יצחק קדמן: צריך לשים לדברים האלה קץ.

יצחק קדמן: זה לא לכבודם של המנהלים, של המורים, של התלמידים וההורים.

יצחק קדמן: יש רק דרך אחת לגמור עם העניין הזה וכל דרך אחרת היא טלאי על טלאי.

אריה לוקר: אנחנו מכירים את דבריו של ד"ר קדמן כבר כמה שנים.

אריה לוקר: אם אנחנו נשבית את כל הפעילות, אנחנו נפגע רק בתלמידים.

אריה לוקר: אם ניקח שנה שלמה ולא נקיים בה פעילות חברתית, אנחנו נגרום נזק שקשה מאוד יהיה לתקן אותו.

אריה לוקר: המטרות החינוכיות חשובות שבעתיים לנוער שלנו.

אריה לוקר: אני לא רוצה לדבר בשם משרד החינוך.

אריה לוקר: קיימנו יותר מפגישה אחת בנושא, שבהן ועד ההורים הארצי היה שותף.

אריה לוקר: לאורך כל השנים שבהן קיימת מדינת ישראל היו תשלומי הורים.

אריה לוקר: הורים צריכים לדעת שזה לא מס.

אריה לוקר: הם משלמים עבור החינוך של הילדים שלהם.

אריה לוקר: מה שקרה בשנים האחרונות, הוא שכתוצאה מכל הכתבות, חלק מהורים הבינו שהם יכולים לצפצף על תשלומי הורים.

אריה לוקר: הפעילות של המנהלים בשנה האחרונה, שהקפידו על התשלומים מבלי לפגוע באף ילד ומבלי להגיע למצב שבו לא מעלים ילד על האוטובוס, הביאה לשיפור המצב.

אריה לוקר: אחוזי גביית תשלומי הורים שופרו לעין ארוך ברוב חלקי הארץ.

אריה לוקר: יש מקומות שבהם מדווחים על 95% גבייה ויש מקומות שבהם זה פחות, בדרך כלל בסקטור הערבי.

אריה לוקר: לדעתי, זה לא משום שלא יכולים לשלם אלא כיוון שמצפצפים על המערכת.

אריה לוקר: אם משרד החינוך יקפיד יותר בנושא של הורים שמשתמטים, אפשר יהיה להעלות את אחוזי הגבייה ולממן תלמידים שבאים ממשפחות שלא מסוגלות לשלם.

אריה לוקר: כיוון שאנחנו עומדים בפני הוצאת חוזה תשלום לשנת הלימודים הבאה, הייתי מבקש מהיו"ר לברר מדוע משרד החינוך לא הגיע לכאן היום.

אריה לוקר: אני חוזר ואומר, שהם ישבו איתנו ועשו שיעורי בית.

אריה לוקר: הייתי רוצה לזמן פגישה חדשה בהשתתפותם, על מנת לפתוח את שנת הלימודים תשס"ו כמו שצריך.

מל פולישוק-בלוך: האם ערכתם ישיבות בנושא?

אריה לוקר: כן.

אריה לוקר: הישיבות היו באחריותו של נח שלו, כאשר הכיוון היה הגדלת המלגות ותמיכה של משרד החינוך במשפחות שלא יכולות לשלם, והעלאה של תשלומי ההורים ב-15%.

רפי מיארה: אנחנו מבקשים שלא להשאיר ערפל שיתפוגג רק באוקטובר.

רפי מיארה: אני אתן את הדוגמא של אגרת השאלת ספרים.

רפי מיארה: יש 1,000 בתי ספר ששותפים לפרוייקט הזה שחוסך המון כסף להמון משפחות.

רפי מיארה: רק בסוף אוגוסט אנחנו מקבלים הודעה כמה לגבות.

רפי מיארה: דבר כזה אפשר לדווח עליו כבר במאי.

רפי מיארה: שרת החינוך והמנכ"לית הוציאו חוברת שבה נאמר כי ביוני יגבו את הכסף על זה.

מל פולישוק-בלוך: בדיוק בשביל זה אנחנו מקיימים היום את הישיבה.

רפי מיארה: זה נכתב לפני שנתיים, ולא עומדים במה שנכתב.

רפי מיארה: זה נכון שהורידו בשנה שעברה את העלות בסביבות עשרה שקלים לחודש לילד, אבל זה פגע ביכולת שלנו לסבסד ולעזור לילדים אחרים.

רפי מיארה: לי יש 140 משפחות חד הוריות מתוך 1,100 תלמידים, מספר המלגות שאני מקבל עבורם הוא בושה.

רפי מיארה: אני מקבל כסף מאנשים באופן פרטי פי שניים ממה שנותן משרד החינוך.

מל פולישוק-בלוך: ככל שאתה מכניס יותר גורמים חיצוניים לתת כסף, המדינה נותנת פחות.

מל פולישוק-בלוך: זה הוכח בכל התחומים, ולכן זה לא פתרון.

רפי מיארה: אותם 21,000 שקלים שאני מקבל מתחלקים כך: 8,000 שקלים לטיולים והשאר לספרים ולפעולות חברה.

רפי מיארה: אני נמצא בדילמה, למי אני אתן את זה בדיוק?

רפי מיארה: יש קריטריונים וועדות, והשנה אף עברתי ביקורת על כך ואמרו לי שהכל יפה, כל הורה שקיבל חתם.

רפי מיארה: זה עדיין 20% מהעלות שזה עולה להורה הזה.

רפי מיארה: אנחנו מגיעים בקושי ל-85% גבייה בבתי ספר.

רפי מיארה: אם מורידים את הנושא של תשלומי הורים מסדר היום, מצב היחסים בין עובדי החינוך לבין הקהילה וההורים ישתפר בצורה דרמטית.

מל פולישוק-בלוך: צריך ללכת לבתים של הורים שלא למשלמים, ואני עשיתי את זה, כדי להבין מהן המשמעויות.

מל פולישוק-בלוך: זוהי משימה נוראה, לא נעימה ומתישה.

מל פולישוק-בלוך: במקום לעסוק בדברים חינוכיים, אתה עוסק בדברים האלה.

קריאה: אנחנו לא מדברים על ההורים האלה, אלא על ההורים המשתמטים.

מל פולישוק-בלוך: אני מדברת על אותם אנשים.

מל פולישוק-בלוך: אני הלכתי אליהם כדי לגבות מהם את הכסף.

רפי מיארה: אחוז הסרבנים גדל.

רפי מיארה: הם יודעים להתנסח, להתלונן ולהביא עורכי דין.

יצחק קדמן: אם זה ינוקה מהביטוח הלאומי, לא יהיה אף סרבן.

אריה לוקר: אבל האוצר מתנגד.

מל פולישוק-בלוך: עזרא נועם כותב לי שיש בתי ספר בירושלים שגובים סכומים של 6,000 ואפילו 12,000 שקלים מההורים.

נועם עזרא: אין אף ממ"ד בירושלים שבו סכום הגבייה מההורים הוא פחות מ-6,000 שקלים.

נועם עזרא: בבית אחד ששייך לעיריית ירושלים, בית ספר אבלינה, ביקשו תשלום של 6,000 שקלים.

נועם עזרא: אני נכנסתי אליהם ואמרתי להם שההישגים שלהם בבחינת הבגרות הם לא משהו אז איך הם הגיעו לגבייה של סכום כזה, ואמרו לי שאם אני רוצה שהילדה שלי תלמד עם תלמידות משכבות סוציו-אקונומיות גבוהות אני צריך לשלם.

נועם עזרא: אני צריך לממן אפליה כדי שילדים משכונת הקטמונים לא ילמדו עם הילדה שלי.

נועם עזרא: היה איתי כתב מכל העיר שהקליט את כל זה.

מל פולישוק-בלוך: אבל לאן הולך הכסף?

נועם עזרא: אף אחד לא יודע.

יצחק קדמן: חלק מהכסף מיועד להקטנת כיתות.

יצחק קדמן: אף מנהל לא לוקח כסף לכיס שלו.

נועם עזרא: אני לא יודע ואני לא בטוח שזה נכון.

נועם עזרא: אני לא יודע וגם אין לי את האפשרות לבדוק זאת.

נועם עזרא: כאשר הלכתי להתלונן, אמרו לי שאפשר לקבל ממני תלנה רק לאחר שאני ארשום את הילדה ואשלם את הסכום המדובר.

נועם עזרא: אני טיפלתי במקרה של הורה משכונת פת בירושלים, שזו שכונת עוני.

נועם עזרא: הבן שלו התקבל לבית הספר לאומנויות וביקשו מאותו אבא 8,2000 שקלים לשנה, וכיוון שהוא לא יכל להרשות לעצמו את זה הוא אמר שהבן שלו לא ילמד שם.

נועם עזרא: אני אמרתי לו שאני אסדר לו מלגות ואכן הבאתי לי לו את הסכום המבוקש של 8,200 שקלים לאחר שבועיים, והא אמר לי שהבן שלו נרשם כבר לבית ספר דנמרק.

נועם עזרא: דנמרק הוא בית ספר עם 37% הצלחה בבגרות.

נועם עזרא: מדובר בילד מחונן בלימודי הפסנתר.

נועם עזרא: האב אמר לי שנכון שעכשיו השגתי לו מלגה, אבל מה הוא יעשה בשנים הבאות.

נועם עזרא: אנחנו הפסדנו ילד מחונן שהלך לבית הספר עם 37% הצלחה בבגרות.

פזית קלומר: אני הייתי חברה בוועדה הפנימית של משרד החינוך.

מל פולישוק-בלוך: כמה פעמים נפגשתם?

פזית קלומר: פעמיים.

פזית קלומר: פעם ראשונה נפגשנו ומשרד האוצר הודיע לנו שהוא לא משתתף, הגענו אלייך ואת נזפת בו, ואז קיימנו עוד ישיבה ושוב לא הגיע נציג ממשרד האוצר ושוב הישיבה היתה ישיבת סרק, כי אנחנו לא יכולים לדון בלי משרד האוצר.

פזית קלומר: דיברנו על איך מוזילים עלויות להורה, אבל אלה היו דיבורים בעלמא, כי ללא האוצר לא ניתן להגיע למסקנות.

פזית קלומר: מאז לא התכנסה הוועדה, כי כנראה שלא מצליחים להשיג את האוצר.

פזית קלומר: לפני מספר חודשים אתם ניסיתם לתאם את הישיבה הזו, ואני אמרתי לכם שאם לא יגיע נציג האוצר אין בשביל מה לבוא.

יוני רגב: נושא של תשלומי ההורים מוסדר על ידי משרד החינוך.

יוני רגב: לגבי אלה שגובים יותר, זה עניין של גבייה ופיקוח שבאחריות משרד החינוך.

יוני רגב: אנחנו מדברים רק על מה שמוסדר.

יוני רגב: כאשר דברת מדבר על הגדרת פערים, הוא מתכוון לכל הנושא של תשלומי אקסטרה.

יוני רגב: גם דברת שעושה איגום של כל המשאבים ומחלק אותם לפי מדדים סוציו-אקונומיים, אומר לבסוף שכן יהיו תשלומי הורים שיהיו מוסדרים, כפי שהם מוסדרים היום.

יוני רגב: הוא לא מבטל את תשלומי ההורים.

יוני רגב: לגבי אותה ישיבה שהתכנסה סביב נושא ביטול תשלומי ההורים, משרד האוצר לא הגיע כיוון שמתנגד לביטול תשלומי ההורים והגדלת השיפוי של המדינה.

קריאה: איזה שיפוי?

יצחק קדמן: היום ההורים נכנסים במקום המדינה.

יצחק קדמן: חוק חינוך חובה מטיל את אחריות החינוך על המדינה ולא על ההורים.

יוני רגב: לגבי הפגישה השנייה, אני לא יודע להגיד מדוע לא היה נציג ממשרד האוצר.

פזית קלומר: הודיעו שמגיעים ולא הגיעו.

יוני רגב: אני לא יודע לענות לך על זה, ואני בטוח שאת צודקת.

יוני רגב: משרד האוצר מתנגד לביטול התשלומים הקיימים לפי הנהלים.

יוני רגב: משרד האוצר מתנגד להעלאה של מימון מדינה לשם כך.

יוני רגב: זה יפגע באום תכנים בלתי פורמליים שאת הזכרת.

יוני רגב: סביר להניח, שבעקבות רפורמה דברת יהיה הרבה יותר משקל לאותם תכנים בלתי פורמליים באותן שעות שכבר ניתנות.

מל פולישוק-בלוך: למה יש כל כך התנגדות עזה באוצר ליישם את דו"ח לנגרמן?

מל פולישוק-בלוך: מדובר על שני מיליארד שקלים של תשלומי הורים, שזה בערך 10% מתקציב החינוך.

מל פולישוק-בלוך: מכיוון שאנחנו מכירים את מצוקת התקציב, אנחנו אומרים שיש פתרון שהוצג כבר לפני 13 שנה ובכל שנה משחזרים אותו פה שוב.

מל פולישוק-בלוך: הוועדה שהציגה את הפתרון הזה אמרה, כי זהו דבר חשוב ואין לזה מקור תקציבי אחר, למרות שגם זו לא אקסיומה ואפשר לשנות את זה, ניתן לקחת את זה מתשלומי הביטוח הלאומי.

מל פולישוק-בלוך: מדוע יש לכך התנגדות באוצר?

יוני רגב: אני לא מכיר את הנושא הזה, ולכן אני לא יכול לנמק את זה.

מל פולישוק-בלוך: אני מציעה שתנסה למצוא במשרד החינוך את דו"ח לנגרמן עצמו, ולהסתכל על כל הנושא ל תשלומי ההורים כמס.

מל פולישוק-בלוך: זהו מיסוי לכל דבר, אבל מהסוג הגרוע שאנחנו במדינה מתוקנת כבר לא רוצים לראות שכמותו.

מל פולישוק-בלוך: אתה בטח למדת כלכלה ואתה יודע את ההבדל בין מס רגרסיבי למס פרוגרסיבי.

מל פולישוק-בלוך: אנחנו לא רוצים לראות מס רגרסיבי שפוגע בקבוצות החלשות במדינת ישראל, במיוחד אם יש לנו השקפת עולם כלכלית ליברלית.

מל פולישוק-בלוך: משרד האוצר תצריך להבין שהו מס לכל דבר, ואין שום דרך להסתכל עליו אחרת.

מל פולישוק-בלוך: לכן, אנחנו אומרים שאם אתם גובים מסים, תגבו אותם בצורה נכונה, קחו את זה מהביטוח הלאומי.

מל פולישוק-בלוך: תביא את הנושא הזה לדיון באגף הרלוונטי אצלכם וחזור אלינו עם תשובה.

יוני רגב: מי שנותן את התשובות לנושאים האלה של מסים ייעודיים, זה אגף הכנסות המדינה.

מל פולישוק-בלוך: אני רוצה שיהיה ברור לכולם, שאנחנו מכאן נצא עם החלטה שאנחנו מפסיקים את תשלומי ההורים.

דפנה הר-אבן: 10 שנים אני יושבת בוועדה הזו, ואני ברכתי על כך שאת בחודש אוגוסט בשנה שעברה אמרת שבאמצע השנה נתחיל לשבת על הנושא של תשלומי ההורים.

דפנה הר-אבן: צר לי לראות שאנחנו מתחילים היום מכלום.

דפנה הר-אבן: בשנה שעברה הרגשתי כנציגת צרכנים שרומתה בגדול.

דפנה הר-אבן: אם אתם זוכרים, אנחנו שלחנו את משרד החינוך למצוא כמה מיליוני שקלים שיתווספו לסל התרבות, דבר שיוזיל את תשלומי ההורים ועדיין יבטיח את הסל המיטבי.

דפנה הר-אבן: בפועל, ב-24 אוגוסט היה מחטף של הורדת 10% מסל התרבות ומתשלומי ההורים, אבל הפעילות ירדה ב-10% ואף יותר.

דפנה הר-אבן: הקטינו את כמות הטיולים וההצגות.

דפנה הר-אבן: לכן, אני כצרכנית מרגישה מרומה.

דפנה הר-אבן: הרבה מאוד הורים התלוננו אצלי ברשות על הנושא הזה.

דפנה הר-אבן: אני מאוד חוששת שאם נבטל את תשלומי ההורים השנה, לא תהיה הפעילות החשובה הזו.

דפנה הר-אבן: לעולם לא ראיתי הרכב כל כך דל של אנשים בישיבה של ועדת החינוך שדנה בתשלומי ההורים.

יצחק קדמן: את מתכוונת למי שלא נמצא פה.

דפנה הר-אבן: אני מדברת על כך שארגוני ההורים לא נמצאים פה ונציגי משרד החינוך לא נמצאים פה.

דפנה הר-אבן: אני חושבת שצריך לזמן ישיבה מיידית עם כל הגורמים ולעשות משהו, כיוון שלבי לבי על שנת הלימודים הבאה.

מל פולישוק-בלוך: כדי שלא תרגישי מרומה, אז לא יהיו תשלומי הורים.

מל פולישוק-בלוך: אני אגיד לך מה עמד בייסוד ההחלטה הקודמת.

מל פולישוק-בלוך: אנחנו היינו בסופם של 3 שנים מאוד קשות.

מל פולישוק-בלוך: האלטרנטיבה היתה להפסיק לגמרי את תשלומי ההורים, אבל אני אמרתי שתהיה פגיעה בגוף העניין, באלה שנותנים את השירותים אם אנחנו נחליט על זה מהיום למחר.

מל פולישוק-בלוך: מדובר ב-2.5 מיליארד שקלים שנגרים מאלה שמתפרנסים מזה.

מל פולישוק-בלוך: לכן, אני חשבתי שלא ראוי לעשות זאת.

מל פולישוק-בלוך: מצד שני, יש אנשים שלא יכולים לעמוד בתשלומים האלה.

מל פולישוק-בלוך: אנחנו יכולים לקבוע רף לפיו מי שיכול ישלם יותר ומי שלא יכול יגבה פחות, אבל מה יהיה על החברה הישראלית?

מל פולישוק-בלוך: חבריי אמרו אז באותה ישיבה, ששום דבר לא יקרה אם לא נעשה צעדים דרסטיים.

מל פולישוק-בלוך: מסתבר שהם צודקים.

מל פולישוק-בלוך: אני נגד לעשות מעשים דרסטיים מהיום למחר, ולכן לא ניתן לעשות מעשה דרסטי ב-24 לאוגוסט ולשבור את מטה לחמם של כל מי שמתפרנס מכך.

מל פולישוק-בלוך: בתחילת אפריל אפשר לעשות מעשה דרסטי, והוא יהיה בתוקף כל עוד לא יוחלט אחרת.

מל פולישוק-בלוך: כל המערכת תוכל להתארגן לזה, ימצאו פרנסה אחרת או דרך אחרת לממן זאת.

מל פולישוק-בלוך: הגיע הזמן לעשות מעשה.

מל פולישוק-בלוך: אם נקיים עוד ישיבה ונציג משרד החינוך יגיד שזה לא באחריותו ומשרד האוצר יגיד שזה לא באחריותו, נגיע שוב לאוגוסט ואז יהיה שוב מאוחר מדי.

פזית קלומר: אני אחזק את ידייך.

ישראל כספי: אני חושב שהגישה הזו היא טעות, והיא גם היא נובעת מחוסר היכרות עם המערכת.

ישראל כספי: נקודת המוצא היא שמישהו יתרגש מזה ויחשוב שצריך לעשות מעשה.

ישראל כספי: לפי הדיבורים שיוצאים ממשרד החינוך, אפשר לחשוב שאכן כך הם פני הדברים.

ישראל כספי: בפועל, המציאות היא שונה לחלוטין.

ישראל כספי: כחבר באגודה שמלווה את הנושא הזה למעלה מ-20 שנה, אני יכול לומר שלא ראינו עוד משרד חינוך כל כך עלוב וכל כך חסר התייחסות וכיסוי לשק הזה שבין הדיבור לבין המעשה.

ישראל כספי: אורי אריאל אמר לי את אותם דברים לפני כמה חודשים, ואני אמרתי לו שלא שוברים מטאטא לפני שיש מטאטא חדש.

ישראל כספי: הוא אמר לי שהם יעשו כך כדי שתקום כל צעקה.

ישראל כספי: לא היה כמשבר הזה בנושא הטיולים.

ישראל כספי: 35% מהטיולים קוצצו בקלות, כי הם שמחו לקבל את ההמלצה של הוועדה והגיעו לעשות.

ישראל כספי: הוועדה דיברה על 10% ויוסי שריד אמר בפירוש שיהיה קיצוץ של 10% מהתשלומים והשארת הפעילות באותה המתכונת.

ישראל כספי: הם קיצצו ב-30%-40% את הטיולים והורידו את הטיולים של 3 ימים ליומיים, ואת הטיולים של יומיים ליום אחד.

ישראל כספי: המשמעות היא הורדה של 33% או 50%.

ישראל כספי: היתה פה המנכ"לית וסיפרה דברים שאין מאחוריהם שום מעשה.

ישראל כספי: יש הוראה מקובעת של משרד החינוך, שבמסגרת לימוד כולל ילדים ייצאו לסיור בן שעה בשבוע ובן יום בחודש, מעבר לטיולים השנתיים.

ישראל כספי: זוהי אות מתה מזה עשרות שנים.

ישראל כספי: היא לא קיימת כמעט לחלוטין.

ישראל כספי: עדיין ישבה כאן מנכ"לית המשרד לפני שבועיים, ואמרה כי יש סיורים כאלה בסביבה הקרובה.

ישראל כספי: אני עשיתי מאמצים עילאיים כדי להביא את בית הספר של הבן שלי בהרצליה ליציאה לשדה הקרוב, ולא הצלחתי לעשות זאת.

ישראל כספי: משרד החינוך לא יתרגש ולא יעשה מעשה.

ישראל כספי: לא אכפת לו בכלל אם הטיולים מחר ייפסקו.

ישראל כספי: הניזוקים העיקריים יהיו ילדנו.

ישראל כספי: הם לא ייצאו לטיולים, לא יכירו את הארץ, לא יצאו לסיורים, לא ילמדו מורשת ולא יגיעו למוזיאונים.

ישראל כספי: לפני שנתיים ד"ר אידלמן הניח את המפתחות על שולחן משרד החינוך, וזה לאחר ששנה קודם היינו אצל המנכ"לית עם אותן נקודות שעלו גם בדיון לפני שבועיים.

ישראל כספי: דיברנו על פישוט האבטחה, הוזלת העלויות, חניונים וכו'.

ישראל כספי: דבר לא זז מאז.

ישראל כספי: ד"ר אידלמן הניח את המפתחות ואמר שאין לו מה לחפש פה וכי הוא פועל בהתנדבות ואם אין להם עניין במועצה הציבורית, הם צריכים לבחור מישהו אחר.

ישראל כספי: מאותו המועד אין מועצה ציבורית לטיולים במשרד החינוך.

מל פולישוק-בלוך: אז כנראה שמשרד החינוך החליט שטיולים זה לא חלק ממערכת החינוך, וצריך להכיר בזה.

ישראל כספי: השאלה היא האם הוועדה מוכנה ללתת לזה יד.

מל פולישוק-בלוך: בואו נחליט שמי שירצה לעשות סיורים עם הילדים שלו, ייקח את הילדים שלו בחופשים או דרך תנועות נוער.

ישראל כספי: ההורים בכל הארץ משוועים להוציא את הילדים לטיולים.

ישראל כספי: קומם אותי לשמוע את הביטוי שיפוי.

ישראל כספי: המדינה משלמת עבור חינוך ילדנו, אבל היא לא משפה אותנו.

ישראל כספי: שיפוי הוא מתן פיצוי למישהו.

ישראל כספי: אתה לא מפצה אותי.

ישראל כספי: מדינת ישראל חייבת לי ולידיי את חינוך הילדים, כולל נושא ידיעת הארץ.

ישראל כספי: אני מסכים לחלוטין שזה צריך לבוא בדרך של מיסוי.

ישראל כספי: אם למדינה לא אכפת, משרד האוצר מתנגד ואדיש ולמשרד החינוך לא אכפת, השאלה היא האם אנחנו סוגרים את הדלת הזו לחלוטין.

ישראל כספי: לדעתי, זה לא יעמוד בבג"צ.

ישראל כספי: המדינה לא תוכל לנמק ולומר שהיא מטילה עליי את האחריות לשלם לאריה כסף כדי שיוציא את הילדים שלי לפעילות חברתית שמשרד החינוך קבע אותה ולא נותן לה את התקציבים.

ישראל כספי: אנחנו לא מחייבים אף אחד לשלם.

ישראל כספי: יש דרך לעשות את זה בצורה שתמזער את המקרים האלה למינימום.

ישראל כספי: בהרצליה, אנחנו לוקחים בחשבון ש-25% לא ישלמו ושאר ההורים ממנים אותם.

יצחק קדמן: האם זה נראה לך נורמלי?

ישראל כספי: זה נראה לי לא סביר, אבל ליצור מצב שהילדים שלי לא יכירו את הארץ ולא יטיילו בגליל או בנגב נראה לי עוד יותר לא סביר.

מל פולישוק-בלוך: משרד החינוך אומר לך שזה לא מעניין אותו.

ישראל כספי: אבל אני אחראי לחינוך הילדים שלי.

מל פולישוק-בלוך: אז תוציא את הילדים שלך לטייל ביום שישי.

יצחק קדמן: מחר יגידו לך גם לממן שיעור גיאוגרפיה.

מל פולישוק-בלוך: אני בכל שבוע נוסעת עם הבן שלי לטיול.

מל פולישוק-בלוך: יש המון חופשות במערכת החינוך, ואם אתה רוצה לנסוע לטיול בן 3 ימים, תיקח את הילדים שלך לטיול בחופשות.

מל פולישוק-בלוך: אפשר ללמוד על מצדה מהספר.

ישראל כספי: רוב הציבור לא מסוגל להתמצא במפה כמו שאני יודע.

מל פולישוק-בלוך: זה לא מעניין את רוב הציבור.

מל פולישוק-בלוך: אם זה היה מעניין אותו, הוא היה עולה על בריקדות.

ישראל כספי: זה לא נכון.

ישראל כספי: תראי את העצומה החברתית שהבאנו בפנייך.

מל פולישוק-בלוך: זה לא רוב הציבור.

ישראל כספי: אבל זה בוודאי מבטא את הלך הרוח של הציבור.

ישראל כספי: אין לנו משטרה ואין לנו הוצאה לפועל, והתשלומים שעד לפני שנה היו גדולים ב-50% נגבו מהחלק הארי של ההורים, מתוך רצון ומודעות.

יצחק קדמן: מתוך חוסר ברירה.

ישראל כספי: מתוך חוסר ברירה במצב שבו המדינה לא מוכנה לשלם.

מל פולישוק-בלוך: אני רוצה לומר לך, שאני היום משלמת 500 שקלים בחודש, כדי שלבן שלי יהיה בבית הספר שיעור כדורסל, שיעור מדעים והעשרה בחשבון.

מל פולישוק-בלוך: זה המון כסף.

מל פולישוק-בלוך: מה שהוא לומד בחשבון לא מעניין אותו והוא רוצה העשרה.

מל פולישוק-בלוך: מדעים זה דבר שמעניין אותו והא לא לומד אותו בבית הספר, ושספורט אין במערכת החינוך.

ישראל כספי: אבל את מוכנה למנוע תשלום של 40 שקלים מכלל ציבור המדינה.

מל פולישוק-בלוך: אני לוקחת את הסכום של ה-500 שקלים מדברים אחרים שאני לא עושה.

מל פולישוק-בלוך: מי שירצה מאוד לשלוח את הילד שלו לטיול ויש לו את האפשרות, יעשה זאת.

דנה חוגרי: אבל לא כל אחד יכול להרשות לעצמו את זה.

מל פולישוק-בלוך: אני לוקחת את הדברים לאבסורד, וזאת כדי להראות לך שהמצב הנוכחי מגביר את הפערים בחברה הישראלית.

מל פולישוק-בלוך: המצב הנוכחי אומר לנו כי טיולים לא מעניינים את משרד החינוך, את מי שאחראי על החינוך במדינה ואף את הממשלה כולה, כי כנראה זה סרח עודף ואומרים לנו, תרצו תקנו.

מל פולישוק-בלוך: יש מקומות שבהם אפילו הטקס לזכרו של ראש הממשלה רבין ממומן על ידי תשלומי הורים.

מל פולישוק-בלוך: אפילו הדברים האלה ממומנים על ידי תשלומי הורים, ומשרד החינוך מרים ידיים.

מל פולישוק-בלוך: אם משרד החינוך מרים ידיים והאוצר אומר שזה לא מעניין אותו, אז גם אנחנו נגיד שניקח את הכסף שאנחנו משלמים לבית הספר במסגרת תשלומי הורים, וניקח את ילדנו לטיולים פרטיים.

ישראל כספי: אבל רוב הציבור לא יכול לעשות את זה.

ישראל כספי: זה אבסורד שוועדת החינוך של מדינת ישראל תחליט החלטה שמונעת מההורים לשלם לבתי הספר עבור המעט שניתן לעשות.

ישראל כספי: ערך השוויון לסף מינימום משותף, מקובל עלי ואני ער לחשיבות שלו.

ישראל כספי: עדיין, זה לא ניתן לביצוע.

ישראל כספי: יש דוגמא לכך, וזה טיולים להכרת נושא השואה.

ישראל כספי: יש שם חוסר שוויוניות.

יצחק קדמן: זה נורא ואיום.

יצחק קדמן: זה רק למי שיש לו כסף.

ישראל כספי: אני מבקש, שלפני שמקבלי9ם החלטה להפסיק את הטיולים בארץ, לקבל החלטה להפסיק את הנסיעות האלה שילדים משלמים עבורם 5,000 שקלים.

ישראל כספי: הנושא הזה הוא מאוד חשוב לי, אני בן למשפחה ניצולת שואה, אבל צריך קודם להפסיק את זה ואחר כך להפסיק את הטיולים בארץ.

ישראל כספי: האם ועדת החינוך תחליט היום להפסיק טיולים שמשלמים עליהם 90-100 שקלים?

אריה לוקר: אני מבקש שלא תצא מפה היום החלטה על ביטול תשלומי הורים.

אריה לוקר: הנזק הציבורי מהחלטה כזו יהיה קשה.

אריה לוקר: יש שתי סיבות לאמירה הזו שלי.

אריה לוקר: הסיבה הראשונה היא שנציגת משרד החינוך הגיעה רק עכשיו ואני הייתי מציע שנשמע אותה.

אריה לוקר: הסיבה השנייה היא, שאין לנו נציגות של ועד הורים כאן.

נועם עזרא: יש.

נועם עזרא: אני נציג ארגון הורים ארצי.

חגית מאיר: אני רוצה לפתוח ולומר כי בדיון הקודם אני הגשתי לוועדה הנכבדה הזו המלצות של ועדה שקמה במשרד החינוך לעניין הפחתת תשלומי הורים.

מל פולישוק-בלוך: ההמלצות זכורות לי היטב.

מל פולישוק-בלוך: הכל היה דברים שנמצאים בשוליים.

מל פולישוק-בלוך: אלה לא היו דברים מהותיים.

חגית מאיר: העיקרון היה שאנחנו מבקשים לאמץ את המלצות ועדת לנגרמן.

חגית מאיר: על כך האוצר הטיל וטו.

מל פולישוק-בלוך: אם כך, תנו למשרד האוצר את המפתחות ותפסיקו לנהל את משרד החינוך.

חגית מאיר: עובד מדינה מחויב רק למה שהוא מתוקצב.

חגית מאיר: ברור לנו שאי אפשר לבטל את תשלומי ההורים בלא שיימצא לכך מקור חלופי.

חגית מאיר: אנחנו מקיימים עכשיו דיונים עם ידידיי מארגון המנהלים.

חגית מאיר: בגלל בעיות בארגון ההורים הארצי, לא ברור לי מה עלה בגורל הדיונים מדנן.

חגית מאיר: דיברנו עם איתן, ונודע לנו שכל הארגון כולו נמצא במצב שבו הוא מחכה להחלטת השופט לגבי ההתפטרות של ארז פרנקל.

חגית מאיר: בפועל, אנחנו מקיימים דיונים לקראת השנה הבאה.

חגית מאיר: ברור לנו לחלוטין שאם לא יועמד לרשותנו מקור חלופי, אנחנו לא נוכל לוותר לחלוטין על גבייה מההורים.

חגית מאיר: אנחנו החלטנו להדק מאוד את האכיפה, כיוון שאחת הבעיות הקשות היא שבפועל יש לחצים קשים מהשטח לגבות מעל המותר.

חגית מאיר: בשבוע שעבר התקבלה החלטה על ידי המנכ"לית, להעלות לאתר משרד החינוך את חוזר התשלומים של כל בית ספר, שבו יאמר מה אושר ומיהו הגורם המאשר.

יצחק קדמן: חשבתי שזה אחיד.

חגית מאיר: זה לא אחיד.

חגית מאיר: לכל בית ספר יש את חוזר התשלומים שלו, אבל הוא חייב להיות בגבול המותר.

יצחק קדמן: לפי החלטת ועדת החינוך, יש להוציא חוזר אחיד לכל בתי הספר.

חגית מאיר: בית ספר יכול גם לדרוש פחות.

חגית מאיר: ישנם מקרים שבהם בתי ספר מקבלים היתר מסוים לחריגה, עקב נסיבות מסוימות.

חגית מאיר: כל זה יעלה לאתר משרד החינוך באופן שקוף לחלוטין.

חגית מאיר: כך הורים יוכלו לבקר את מצב הגבייה בבתי הספר בצורה טובה יותר.

חגית מאיר: השנה היו לנו מספר מקרים בהם בתי ספר הגישו חוזר תשלומים לאישור המחוז, לא קיבלו את האישור והגישו אותו להורים ללא אישור המחוז.

יולי תמיר: ומה עשיתם בעניין?

חגית מאיר: הם נקראו לברור משמעתי.

חגית מאיר: ישנם בתי ספר יקבל ביקרות רואה חשבון על תשלומיהם.

חגית מאיר: האמצעים שבידנו, הם אמצעים משמעתיים, כמו ברור רואה חשבון, ואם התוצאות הן חמורות אנחנו יכולים להגיע לשלילת רשיון המוסד.

חגית מאיר: ברור משמעתי נעשה מספר מנהלים שכלל נזיפות והתחייבות שלהם שבשנה הבאה לא יחזרו על התרגיל.

חגית מאיר: הביקורת גם היא בדרך למספר בתי ספר.

חגית מאיר: הורים לא ידעו שמשרד החינוך לא אישר את חוזר התשלומים של בית הספר.

חגית מאיר: ברגע שאנחנו נעלה את זה לאתר, ההורים יידעו אם החוזר מאושר או לא.

חגית מאיר: כאשר פנו אלינו, אנחנו אמרנו שלא ישלמו יותר ממה שאושר.

יולי תמיר: למה שלא תעשו את מה שמציע ד"ר קדמן?

יולי תמיר: לא כל ההורים יש להם את האפשרות להיכנס לאינטרנט ולברר את העניין הזה.

יולי תמיר: אתם יוצרים כלי שהוא לא שמיש לכולם.

יולי תמיר: צריך היה להיות פרסום בתקשורת הפומבית לגבי גבול הגבייה של בתי הספר.

מל פולישוק-בלוך: על כך יש פרסומים כל קיץ בעיתונים.

יולי תמיר: ברגע שהם מאפשרים גמישות לבתי הספר, מתחיל בלבלול אדיר.

חגית מאיר: הגמישות היא בגובה המותר.

מל פולישוק-בלוך: אני לא רואה מהי התועלת של פרסום כזה.

רפי מיארה: אולי 5% מההורים ייכנסו לאתר הזה.

מל פולישוק-בלוך: מה זה ייתן?

חגית מאיר: זו מדיניות כללית של כל משרדי הממשלה.

מל פולישוק-בלוך: שקיפות זו מילה נהדרת, אבל מה תשיגו בזה?

חגית מאיר: אם תאושר חריגה, הורים יידעו שאושרה חריגה בגלל נסיבות מסוימות.

מל פולישוק-בלוך: זה לא יפתור את הבעיה.

חגית מאיר: לצערנו, בהיעדר סימון מקור תקציבי, אנחנו לא יכולים להגיד שאנחנו לא נגבה תשלומי הורים.

יולי תמיר: למה שלא תיקחו את קרן המלגות שלכם ותחלקו אותה באופן אחר, כך שיקבלו אותה בתי הספר בפריפריה.

יולי תמיר: ברגע שאתם משתמשים את זה לתלמידים באופן אישי, כך שאף אחד לא יודע איך להגיש את הטפסים ואיך זה מתחלק, זה לא יעיל.

מל פולישוק-בלוך: יושב פה מנהל בית ספר ואומר שהכל ידוע למנהלי בתי הספר.

יולי תמיר: אני מדברת על ההורים.

חגית מאיר: ההורים אמורים לפנות לבית הספר.

רפי מיארה: אצלי ההורים מקבלים בכל תחילת שנה את הדף עם הקריטריונים לקבלת מלגות.

יולי תמיר: אתה אולי יוצא דופן.

רפי מיארה: לא.

רפי מיארה: הרבה בתי ספר נוהגים כך.

יולי תמיר: ההורים שפונים אלינו טוענים שאין להם מושג איך מקבלים את המלגות, ושהם יוצאים בסופו של דבר מקופחים.

חגית מאיר: הם צריכים לפנות לבית הספר.

יצחק קדמן: גם בית הספר לא יודע.

יצחק קדמן: הוא מקבל באיחור רב מאוד את החלק שלו.

רפי מיארה: עוד לא קיבלנו את ההקצאה של השנה.

מל פולישוק-בלוך: מה גובה הקרן של המלגות לאותם צרכים?

חגית מאיר: כל הנושא הוא בדיון עכשיו אצל מנכ"לית המשרד.

מל פולישוק-בלוך: מה היה בשנה שעברה?

חגית מאיר: אינני יודעת.

חגית מאיר: כל הנושא הוא בדיון עכשיו אצל מנכ"לית המשרד.

חגית מאיר: אנו מקווים שבישיבה הבאה יהיו בידנו ממצאים סופיים.

יצחק קדמן: תפעלו גם בנושא הזה בשקיפות, תגידו מה עומד לרשותכם, איך ההורים יכולים לפנות ולמי הם יכולים לפנות.

יולי תמיר: תצרו סל מרכזי.

יולי תמיר: אני מבינה שתשלומי ההורים הפכו לחלק מתקצוב המערכת, שנהנית לזרוק את התקצוב על כל מיני גורמים שונים.

יולי תמיר: אתם בתור משרד צריכים להסתכל על זה בצורה אחרת.

יולי תמיר: אתם צריכים ליצור סל משאבים, שחלקו בא ההורים וחלקו בא מכם, שבסופו של דבר מאפשר חלוקה שווה יחסית לבתי הספר השונים.

יולי תמיר: אם זה היה קורה, היה נוצר מצב שבו חלק גובים וחלק שלא מסוגלים לגבות מקבלים מהסל הציבורי הזה.

יולי תמיר: היום, אתם לא פועלים בצורה הזו ואנחנו נגררים בעל כורחנו לפגוע באותם בתי הספר שגובים, כי אנחנו לא רוצים להגדיל את הפערים, ואתם לא עוזרים לצמצם את הפערים כי אתם נותנים למהלך הזה להתקדם קדימה בלי שאתם מפצים את בתי הספר ששם רמת הגבייה נמוכה.

יולי תמיר: תלכו לכל בתי הספר ששם רמת הגבייה היא מתחת ל-20%, תתנו להם תקצוב עודף ותאפשרו לחזקים לגבות.

יולי תמיר: אז תתאזן המערכת.

יולי תמיר: אלה יוכלו לגבות ואלה יוכלו להתקיים.

חגית מאיר: חלקם של בתי הספר בפריפריה נתמכים כל מיני פרוייקטים וקרנות לנושאים האלה.

חגית מאיר: הנושא הוא לא אחיד, ובזה את צודקת.

יולי תמיר: אריה ואחרים דיברו איתי על כך, ואני מודעת לזה שהם חיים על העניין הזה.

יולי תמיר: אתם גוררים אותנו שלא לאשר בכלל תשלומי הורים כמחאה נגדכם, ולא כי זה הדבר הנכון לעשות.

יולי תמיר: אתם צריכים לבוא הנה לקראת שנת הלימודים הבאה ולהציג פתרון, כאשר הפתרון חייב להיות שאתם תגדילו את הסל.

יולי תמיר: אי אפשר כל הזמן לצמצם את הסל ולחשוב שבסוף הדברים יסתדרו מאליהם.

יולי תמיר: תגדילו את הסל, תבנו קריטריונים לתמיכה בבתי ספר, אנחנו נאשר את תשלומי ההורים והמערכת תצעד קדימה.

יולי תמיר: אחרת, אנחנו נלך הפוך, לא נאשר תשלומי הורים וכל המערכת תקרוס.

מל פולישוק-בלוך: אני מסכימה לכל מה שנאמר כאן, אבל אני חושבת שההחלטה שלכם שגויה בבסיסה.

מל פולישוק-בלוך: משרד החינוך רואה שעות פרונטליות כחזות כל המערכת החינוכית, ופה מתחילה הבעיה.

מל פולישוק-בלוך: אתם לא מבינים שפעילויות בית ספריות הן חשובות לא פחות משיעור בתנ"ך.

מל פולישוק-בלוך: אתם לא מבינים שלצאת לשטח לסיור לימודי זה יותר חשוב מעוד שיעור ספרות, וכי לבקר במוזיאון חשוב יותר משיעור היסטוריה.

מל פולישוק-בלוך: אתם לא מבינים את זה, ולכן האיזון התקציבי בתוך המסגרת התקציבית של משרד החינוך אינו נכון.

מל פולישוק-בלוך: זה א חוכמה כל הזמן להגיד שמשרד האוצר לא מעמיד מקור תקציבי אחר או שההורים לא משלמים ומשתמטים, או שאין שקיפות ולכן הורים לא יודעים איך לקבל את העזרה.

מל פולישוק-בלוך: זה בשוליים, ואלה לא הבעיות האמיתיות.

מל פולישוק-בלוך: הבעיה היא, שמשרד החינוך לא הבין שהנושאים הממומנים על ידי ההורים הם חלק אינטגרלי ומהותי ביותר ממערכת החינוך.

מל פולישוק-בלוך: בלי זה אין חינוך ערכי, אין חינוך אמיתי, אין חינוך.

מל פולישוק-בלוך: יש אולי הקניית ידע, אבל אין חינוך.

מל פולישוק-בלוך: זה עוד לא הופנם במשרד החינוך.

מל פולישוק-בלוך: ברגע שאתם תבינו את העניין הזה, את תראי איך נמצא כסף גם לנושאים האלה.

מל פולישוק-בלוך: עם כל זה שהסכום הזה הוא סכום גדול מאוד של 2 מיליארד שקלים, הוא קיים במשרד החינוך אבל לא מחולק כמו שצריך.

מל פולישוק-בלוך: אם אני רואה מסמך רשמי של משרד החינוך, שאומר שרק אחוז אחד הולך לחינוך הלא פורמלי וכל היתר לחינוך הפורמלי, אז משהו כאן לקוי בהבנה של מה זה חינוך.

מל פולישוק-בלוך: אני לא מתיימרת להיות מבינה גדולה, אבל צריך רק קצת להיות מבינים בחינוך כדי להבין את זה.

מל פולישוק-בלוך: האיזון הזה של אחוז אחד מול 95%, הוא לא נכון.

דפנה הר-אבן: אני קוראת את הוראת הקבע של חוזר מנכ"ל משרד החינוך האחרון שיצא בנושא תשלומי הורים, שמדבר על טיולים, סיורים לימודיים ובכלל זה של"ח: "משרד החינוך מייחס לטיול או לסיור חשיבות רבה, ורואה בהם חלק מרכזי במעשה החינוכי וגורם להעמקת הזיקה לארץ וחיזוק רגשי החברות והעזרה ההדדית...

דפנה הר-אבן: אפשר להבחין בין 4 סוגי טיולים: שעת סיור, סיור בן חצי יום, טיול חודשי וטיול ארוך".

דפנה הר-אבן: נא ליישם את חוזר המנכ"ל שלכם.

מל פולישוק-בלוך: לכן אמרתי קודם, שצריך להפנים ולא רק להגיד.

מל פולישוק-בלוך: היום בעיתון מעריב מסופר על טיול בית ספר שיצא לשטח וישן בשקי שינה, וכל זאת בעלות מינימלית.

מל פולישוק-בלוך: אפשר לעשות גם דברים אחרת.

מל פולישוק-בלוך: לא הכל הולך דרך בית מלון באילת.

אריה לוקר: אנחנו בדקנו את העלות של זה, והגענו לאותו סכום של 150 שקל ליום טיול לתלמיד.

מל פולישוק-בלוך: אני שמעתי על נתונים אחרים.

חגית מאיר: מינהל חברה ונוער בדק את זה כלכלית, והגיע לתוצאות מאוד דומות.

מל פולישוק-בלוך: מינהל חברה ונוער היה פה בישיבה הזו ודיבר על כך שיציאה לשטח למקומות מוסדרים ללינה בחוץ, היא הרבה יותר זולה מלינה בבית המלון.

מל פולישוק-בלוך: לכן, אני אומרת שיש חלופות יותר זולות.

מל פולישוק-בלוך: זה גם יותר ערכי ויותר נכון.

מל פולישוק-בלוך: אנחנו מדברים על דבר הרבה יותר רחב, גם על טיולים וגם על פעילויות בתוך בתי הספר.

מל פולישוק-בלוך: ועדת החינוך רואה בטיולים, סיורים לימודיים, סל תרבות ופעילויות חברתיות בית ספריות, חלק בלתי נפרד מתוכנית הלימודים הרשמיים, ולכן אין לבססו על תשלומי הורים.

מל פולישוק-בלוך: תשלומי ההורים היום גורמים לפערים גדולים יותר בחברה הישראלית בין אלה שיש להם לאלה שאין להם.

מל פולישוק-בלוך: תשלומי ההורים מהווים מס רגרסיבי בלתי ראוי על אוכלוסיית ההורים.

מל פולישוק-בלוך: לפיכך, ועדת החינוך מודיעה שבמצב הנתון לא תאשר לשנת הלימודים תשס"ו 2006 תשלומי הורים, וקוראת לממשלת ישראל למצוא מקורות תקציביים לכספים חסרים אלו, הן על ידי יישום דו"ח לנגרמן, הקובע 4 פרומיל תוספת לביטוח הלאומי, הן על ידי הקמת קרן למלגות לאוכלוסיות חלשות והן על ידי הכנסת הפעילויות הבלתי פורמליות האלו בבסיס תקציב משרד החינוך.

מל פולישוק-בלוך: ישנן 3 חלופות שכל אחת ראויה בפני עצמה.

מל פולישוק-בלוך: אפשר לעשות גם שילוב של שלושתן, אבל צריך לעשות.

מל פולישוק-בלוך: אנחנו מודיעים כאן בשם ועדת החינוך שלא נאשר תשלומי הורים.

מל פולישוק-בלוך: אני רוצה לומר לכם שאני חסידה גדולה מאוד של תשלומי הורים, כי אני מאלה שלמעלה מ-20 שנה הקימה ועדי הורים ועמדה בראש ועדי הורים, כאשר כל מאמצי היו לקחת מהורים כמה שיותר כדי לתת כמה שיותר לתלמידים.

מל פולישוק-בלוך: מהמקום שבו היום אני יושבת, אני אומרת לכם שאנחנו נפסיק את זה, ואני בטוחה שיהיה לכך רוב בוועדת החינוך.

מל פולישוק-בלוך: הלחץ ילך ויגבר לקראת הקיץ, אם משרד החינוך לא ירים את הכפפה ויעשה מעשה.

מל פולישוק-בלוך: שבו ותעשו מעשה, כי במצב הנוכחי אנחנו לא נאשר את תשלומי ההורים בשנה הבאה.

מל פולישוק-בלוך: תודה רבה, הישיבה נעולה.